Manana weer in hof oor aanrandingMduduzi Manana. Foto: Flickr/Governmentza. Die vonnisopleggingsverrigtinge in die saak teen Mduduzi Manana, die voormalige adjunkminister van hoër onderwys wat bedank het nadat hy erken het hy het drie vroue by ŉ kuierplek in Fourways aangerand, is Dinsdag in die Randburg-landdroshof uitgestel. Michael Motswaneng, vir die verdediging, het gesê hulle het eers Maandag die proefbeampte se verslag en Dinsdag die korrektiewe dienste se verslag ontvang. Hy voer aan dat hulle dus nie tyd gehad het om deur albei verslae te werk nie. Anne-Marie Smith, die staatsaanklaer, het saam met die verdediging gestem om die saak te laat uitstel. Landdros Ramsamy Reddy het die onderskeie regspanne gevra wat tydens die agt weke lange uitstel van die saak plaasgevind het. Smith het laat hoor dat daar baie konsultasies moes plaasvind en dat die beskikbare tyd nie genoeg was nie. Reddy het die uitstel toegestaan. Die vonnisoplegging van Manana se medebeskuldigdes is in ŉ ander hof uitgestel tot 16 November. Manana se saak sal Woensdag voortgaan.